โซลูชั่นเพิ่มทุนแจกวอร์แรนต์ตามคาด
บริษัท โซลูชั่น คอนเนอร์ (1998) หรือ SLC&nbsp; ประกาศเพิ่มทุนจดทะเบียนครั้งมโหฬารกว่า 4 เท่าตัวเสนอขายผู้ถือหุ้นเดิม พร้อมแจกใบสำคัญแสดงสิทธิซื้อหุ้น(วอร์แรนต์)ตามที่มีข่าวก่อนหน้านี้ เพื่อเตรียมเงินไว้ซื้อกิจการ เช่น หนังสือพิมพ์ฐานเศรษฐกิจ
17 ส.ค. 2553

บริษัท โซลูชั่น คอนเนอร์ (1998) หรือ SLC  ประกาศเพิ่มทุนจดทะเบียนครั้งมโหฬารกว่า 4 เท่าตัวเสนอขายผู้ถือหุ้นเดิม พร้อมแจกใบสำคัญแสดงสิทธิซื้อหุ้น(วอร์แรนต์)ตามที่มีข่าวก่อนหน้านี้ เพื่อเตรียมเงินไว้ซื้อกิจการ เช่น หนังสือพิมพ์ฐานเศรษฐกิจ
นายอารักษ์ ราษฎร์บริหาร ประธานเจ้าหน้าที่บริหาร  เปิดเผยว่า คณะกรรมการบริษัทฯมีมติให้เพิ่มทุนจดทะเบียนจากจำนวน 85,610,306 บาท มูลค่าที่ตราไว้(พาร์)หุ้นละ 0.10บาท เป็นทุนจดทะเบียนใหม่จำนวน 424,424,386 บาทโดยจัดสรรหุ้นจำนวนเสนอขายให้กับผู้ถือหุ้นเดิมในราคาหุ้นละ 0.10บาท สัดส่วน 1หุ้นเดิมต่อ4 หุ้นใหม่  พร้อมจัดสรรหุ้นจำนวน 606,103,200    เพื่อรองรับการออกวอร์แรนต์ให้กับผู้ถือหุ้นที่จองซื้อหุ้นพร้อมทุน และนำหุ้นจำนวน357,624,800 หุ้น รองรับการปรับสิทธิของวอร์แรนต์ชุดที่ 1  เป็น 1ต่อ 2.4305 หุ้น จากเดิม 1 ต่อ1 
ทั้งนี้ผู้ถือหุ้นที่มีสิทธิจองซื้อหุ้นเพิ่มทุนจะต้องมีรายชื่ออยู่ในทะเบียนวันที่ 7 ต.ค.2553 ส่วนวัตถุประสงค์ของการระดมทุนครั้งนี้   เพื่อนำเงินที่ได้จากการเพิ่มทุนมาใช้เป็นเงินทุนหมุนเวียนของบริษัทและขยายธุรกิจของบริษัท และบริษัทในเครือ   ทั้งนี้ก่อนหน้าผู้บริหารบริษัทให้สัมภาษณ์ว่าจะต้องใช้เงินสำหรับซื้อกิจการหนังสือพิมพ์ฐานเศรษฐกิจ  ด้านผลการดำเนินงานขาดทุนมากขึ้น  ไตรมาส 2 ปีนี้จำนวน 39.75 ล้านบาทและรวมครึ่งแรกของปีนี้ขาดทุนสุทธิ 50.81 ล้านบาท  หรือเท่ากับ 0.10 บาท แม้ว่าไตรมาส2จะมี รายได้จากรวม 10.809 ล้านบาท เพิ่มขึ้นเล็กน้อยจากช่วงเดียวกันปีก่อนแต่ก็มีค่าใช้จ่ายรวมมากขึ้นเป็น 50.23 ล้านบาท  เพราะ บริษัทมีค่าใช้จ่ายในการบริหารเพิ่มขึ้นเป็นจำนวนเงิน 29.45 ล้านบาท แยกเป็นค่าใช้จ่ายในการทำข่าว และค่าใช้จ่ายในการบริหาร ของบริษัทย่อยของบริษัท (บริษัท สปริง คอร์ปอเรชั่น )จำนวน 23.97 ล้านบาท  ในส่วนของบริษัท มีการบันทึกด้อยค่าสินทรัพย์ประเภทซอฟแวร์จำนวน 2.49 ล้านบาท และมีค่าใช้จ่ายในการบริหารและพนักงานเพิ่มขึ้น 2.98 ล้านบาท และตั้งสำรองหนี้สงสัยจะสูญเพิ่มขึ้นจำนวน 3.31 ล้านบาท